
			Fakta

			Bredtveit fengsel og forvaringsanstalt er et kvinnefengsel som ble stengt omtrent på dagen i 2023, etter et branntilsyn som viste kritiske mangler. De innsatte ble flyttet til Ullersmo og Skien fengsler. 

			Statsbygg skriver i et brev til Plan- og bygningsetaten, datert mai 2025:

			Omgjøringen av Skien fengsel og deler av Ullersmo til fengsler for kvinner har skapt kapasitetsproblemer for mannlige innsatte.

			De konkluderte med at Bredtveit var best egnet til videre drift for kvinner, og kanskje for menn. Statsbygg skal nå avklare hva som er mulig på Bredtveit-tomta. 

			De foreslår flere mulige alternativer, begge med 50 kvinneplasser. I tillegg til ny sikkerhetsavdeling med 6 plasser. 

			Et annet alternativ har vært oppe til vurdering: å bygge nytt kombinert kvinne- og mannsfengsel på tomta, med over 400 plasser. Nedlegging av fengselsplasser og flytting av fanger fra flere fengsler har vært hovedoppslag i mange medier i det siste.

			Fiksjon

			I lys av denne aktuelle situasjonen har jeg tatt meg den kunstneriske friheten å skrive om et prøveprosjekt for innsatte, der menn og kvinner i en periode soner sammen på et sted som kan ligne på Bredtveit. Jeg kaller fengselet Bredstad. 

			På den lille øya Nuholmen, utenfor Tvedestrand, har jeg bygget et sørlandshus. Andre tilpassede justeringer bruker jeg også for å få historien til å gå i hop. Om ikke alle tekniske og juridiske detaljer er helt riktige, ber jeg om unnskyldning. Dette er tross alt bare fiksjon, et spinnvilt eventyr for voksne. Men jeg vil påstå at virkeligheten overgår selv dette.

		

	
		
			Innsattmappe
Psykisk helse / Risikovurdering

			Status oppdatert juni 2026

			Behandlingsplan utarbeidet av hovedbehandler Nina Heide og psykologspesialist Ernst Bergsten.

			Henvisende instans: Tingretten / Kriminalomsorgen

			Innsatt-nr: 19/04871- KDI

			Reaksjonsform: Forvaring, jf. Strl. § 40 flg.

			Tidsramme: 21 år, med mulighet for forlengelse.

			Dom avsagt 05.09.2020. Pågrepet / Varetektsfengslet: 08.07.2019

			Utløp tidsramme: 08.07.2040.

			Minstetid: 15 år, 08.07.2034.

			Første straffesak: Varetekt og soning fra 02.06.2015-16.05 2017. Domfelte ble løslatt etter ny rettslig behandling, og opprinnelig dom på 12 år ble opphevet. Pliktig å bo i spesialbolig. 
I ettertid: katastrofal feiltolkning.

			Ofrene:

			02.06.2015: Agnes Holte, 39 år, drap ved steining og jordpåkastelse i grop.

			06.07.2019: Hedvig Andersen, 9 år, voldtekt og drap ved kvel-
ning.

			08.07.2019:  Karla Thyrasdottir Sundquist, 5 år, voldtekt og drap ved kvelning.

			Historikk

			Rettslig status: Dom på forvaring. Retten la til grunn at domfelte var tilregnelig på handlingstidspunktene ved de to siste hendelsene, etter samstemt rettspsykiatrisk vurdering. Den innsatte mottar behandling under soning.

			Reaktiv forakt / Jungiansk skygge-projeksjon

			Like etter andre og tredje hendelse fremstår den innsatte som periodevis sterkt realitetsbristende, med paranoid tolkning av omgivelser, systematiske vrangforestillnger og affektavflatning. Konstatert alvorlig personlighetsforstyrrelse og aggressiv grunnholdning mot kvinner og jenter. Utført alvorlig volds- og sedelighetskriminalitet, med et modus operandi med døden til følge.  Den innsatte har manglende sykdomsinnsikt, er opphengt i sitt eget utseende og har uttalt farlighetsproblematikk. Den innsatte vurderes fortsatt å ha høy risiko for tilbakefall av seksuell vold.

			Tiltaksplan / Vurdering / Anbefaling

			Restriksjoner er gradvis lettet på. Overføring til lavere sikkerhetsnivå vurdert av kriminalomsorgen etter anbefaling fra behandlingsansvarlig, Nina Heide. Den innsatte fremstår uanfektet, men har god tilpasningsevne. Etter tilfredsstillende oppførsel har status i en periode vært fellesskap med andre innsatte. Grunnet ombygging av innsettelsessted er det pr. nå noe uro blant de innsatte.

			Prognose

			Svært usikker. Langvarig behandlingsbehov. Skadepotensial. Lav sannsynlighet for overgang til helt åpnet regime. Formålet forutsetter gradvis tilrettelegging i avdeling med lavere sikkerhetsnivå. Iverksatt, og evalueres kontinuerlig. Det anses hensiktsmessig å unngå å skape forventninger, grunnet økt aggresjon og utagerende atferd.

